SET พรุ่งนี้ทรงตัว จับตาทิศทางอีซีบี-น้ำมันดิบสหรัฐฯ
บล.เอเซีย พลัส มองแนวโน้มการลงทุนพรุ่งนี้ (22 ต.ค.) มีแนวโน้มแกว่งตัวในกรอบในรูปแบบเดียวกันกับวันนี้ แต่ยังต้องติดตามทิศทางตลาดหุ้นต่างประเทศในคืนนี้ก่อน พร้อมให้กรอบการเคลื่อนไหวที่ 1,410-1,430 จุด
21 ต.ค. 2558

นายเทิดศักดิ์ ทวีธีระธรรม ผู้ช่วยกรรมการผู้อำนวยการ บล.เอเซีย พลัส เปิดเผยถึงดัชนีตลาดหุ้นไทยวันนี้ (21 ต.ค.) ปรับฐานลงด้วยปริมาณการซื้อขายที่ไม่มากนัก หลังจากปรับตัวเพิ่มขึ้นต่อเนื่องมาหลายวันทำการ ส่งผลให้ P/E ของตลาดหุ้นไทยปรับขึ้นมาอยู่ที่ 16 เท่า จึงมองว่าราคาระดับปัจจุบันแพงแล้ว ประกอบกับผลประกอบการของบริษัทจดทะเบียนของ 3 กลุ่มหลัก คือ พลังงาน ธนาคารพาณิชย์ และ วัสดุก่อสร้าง น่าจะออกมาไม่ดีนัก ส่งผลให้ตลาดฯวันนี้ปรับฐานลงมา
ส่วนปัจจัยที่ยังต้องติดตามคือการประชุมธนาคารกลางยุโรป (ECB) ที่จะมีขึ้นในวันที่ 22 ต.ค.ว่าจะออกมาเป็นอย่างไร รวมไปถึงรายงานสต็อกน้ำมันของสหรัฐฯด้วย
แนวโน้มการลงทุนในวันพรุ่งนี้ (22 ต.ค.) ดัชนีฯมีแนวโน้มแกว่งตัวในกรอบในรูปแบบเดียวกันกับวันนี้ แต่ยังต้องติดตามทิศทางตลาดหุ้นต่างประเทศในคืนนี้ก่อน พร้อมให้กรอบการเคลื่อนไหวที่ 1,410-1,430 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
SCI ปิดที่ 8.75 บาท เพิ่มขึ้น 0.30 บาท
IFEC ปิดที่ 11.00 บาท เพิ่มขึ้น 0.50 บาท
TIPCO ปิดที่ 23.90 บาท เพิ่มขึ้น 1.00 บาท
KBANK ปิดที่ 185.00 บาท ลดลง 2.50 บาท
SCC ปิดที่ 470.00 บาท ลดลง 6.00 บาท
 
ที่มา: สำนักข่าวอินโฟเควสท์